Predkladacia správa 

Ministerstvo financií Slovenskej republiky predkladá na základe Plánu legislatívnych úloh vlády Slovenskej republiky na rok 2017 návrh zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Dôvodom predloženia uvedeného návrhu zákona do legislatívneho procesu je implementácia niektorých ustanovení vykonávacieho nariadenia Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie a delegovaného nariadenia Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie.

Návrhom zákona dochádza k zosúladeniu miesta predloženia tovaru a výkonu colnej kontroly s príslušnými ustanoveniami Colného kódexu Únie, vo vzťahu k celkovej záruke na colný dlh poskytnutej zložením peňažných prostriedkov v hotovosti sa ustanovuje postup vrátenia poskytnutých peňažných prostriedkov na návrh osoby, ktorá takúto záruku poskytla, navrhuje sa osobitná úprava o ručiteľskom vyhlásení pri ručení vo forme jednotlivej záruky podaného v elektronickej podobe, pri ručení vo forme celkovej záruky sa ustanovuje osobitné ručiteľské vyhlásenie, ktoré nebude vyžadovať také podrobné a administratívne náročné rozdelenie celkovej výšky referenčnej sumy, ako je to v platnej právnej úprave Európskej únie, dochádza k úprave podmienok nakladania s tovarom, ktorý bol zaistený alebo prenechaný v prospech štátu. Uvedeným návrhom sa dopĺňa nová skutková podstata pre colný delikt a colný priestupok a ustanovuje sa možnosť postúpenia aj dočasne nevymožiteľného nedoplatku. Zároveň dochádza aj k odstráneniu niektorých terminologických nepresností.

Návrh zákona je aj reakciou na požiadavky aplikačnej praxe. 

Z dôvodu implementácie nariadenia Rady (ES) č. 150/2003, ktorým sa odpúšťajú dovozné clá na určité zbrane a vojenské zariadenia sa návrhom zákona ustanovuje kompetencia pre Ministerstvo obrany SR – vydávať certifikát uvedený v prílohe III uvedeného nariadenia a poskytovať Európskej komisii požadované informácie.

Návrhom zákona sa v čl. II novelizuje zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov.  Novelou zákona sa zabezpečujú podmienky na výkon duchovnej a pastoračnej činnosti pre veriacich colníkov a ich rodinných príslušníkov. V nadväznosti na zakotvenie duchovnej služby a pastoračnej služby ako štátnej služby na účely zákona č. 200/1998 Z. z. sa upravujú ďalšie ustanovenia týkajúce sa vzniku, zmien a skončenia štátnej služby colníkov. 
	
V nadväznosti na úpravu v čl. 27 vykonávacieho nariadenia Komisie (EÚ) 2015/2447 sa v článku III návrhu zákona novelizuje zákon č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších predpisov, a to ustanovením novej kompetencie pre Finančné riaditeľstvo Slovenskej republiky. 

Návrh zákona predpokladá pozitívno-negatívne vplyvy na rozpočet verejnej správy. Návrh zákona nebude mať sociálne vplyvy, vplyv na životné prostredie, na informatizáciu spoločnosti a ani vplyv na služby verejnej správy pre občana. Predpokladá sa, že návrh zákona bude mať pozitívne vplyvy na podnikateľské prostredie.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, s nálezmi Ústavného súdu Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona bol predmetom predbežného pripomienkového konania a záverečného posúdenia vybraných vplyvov v súlade s Jednotnou metodikou na posudzovanie vybraných vplyvov. V zmysle stanoviska Stálej pracovnej komisie na posudzovanie vybraných vplyvov (záverečné posúdenie) bola upravená analýza vplyvov na rozpočet verejnej správy, na zamestnanosť vo verejnej správe a financovanie návrhu (bod 2.1.1.). 

Návrh zákona bol predmetom riadneho medzirezortného pripomienkového konania, ktorého vyhodnotenie je súčasťou predloženého návrhu zákona a na rokovanie Legislatívnej rady vlády Slovenskej republiky sa predkladá bez rozporov.
Návrh zákona nemá byť predmetom vnútrokomunitárneho pripomienkového konania.

	Účinnosť zákona sa navrhuje od 1. januára 2018.